CELEX: 32019R1867
Language: lt
Date: 2019-08-28 00:00:00
Title: Komisijos deleguotasis reglamentas (ES) 2019/1867 2019 m. rugpjūčio 28 d. kuriuo Europos Parlamento ir Tarybos reglamentas (ES) Nr. 1303/2013 papildomas nuostatomis dėl finansavimo taikant fiksuotąją normą

8.11.2019   
               
               
                  LT
               
               
                  Europos Sąjungos oficialusis leidinys
               
               
                  L 289/6
               
            
         KOMISIJOS DELEGUOTASIS REGLAMENTAS (ES) 2019/1867
         2019 m. rugpjūčio 28 d.
         kuriuo Europos Parlamento ir Tarybos reglamentas (ES) Nr. 1303/2013 papildomas nuostatomis dėl finansavimo taikant fiksuotąją normą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (1), ypač į jo 67 straipsnio 5a dalį,
         kadangi:
         
                     (1)
                  
                  
                     siekiant supaprastinti Europos regioninės plėtros fondo (ERPF), Europos socialinio fondo (ESF), Sanglaudos fondo, Europos žemės ūkio fondo kaimo plėtrai (EŽŪFKP) ir Europos jūrų reikalų ir žuvininkystės fondo (EJRŽF) finansavimo naudojimą ir sumažinti administracinę naštą bei klaidų riziką, tikslinga nustatyti fiksuotąją normą, taikytiną vieno ar daugiau paramos gavėjų veiksmų, kuriems teikiama techninė parama, išlaidoms atlyginti, nereikalaujant pagrįsti normos. Tai apima atvejus, kai vadovaujančioji institucija, mokėjimo agentūra ar kita įstaiga įgyvendina techninės paramos veiksmus;
                  
               
                     (2)
                  
                  
                     fiksuotoji norma yra pagrįsta ribomis ir faktiniu techninės paramos pagal programas asignavimu, taip pat ankstesnių programavimo laikotarpių lėšų įsisavinimo duomenimis. Naudojant išlaidų atlyginimo taikant fiksuotąją normą metodą nedaromas poveikis techninės paramos asignavimams pagal patvirtintas programas. Jis taip pat gali būti naudojamas programoms, remiamoms daugiau nei vieno fondo lėšomis, net jei techninės paramos prioritetui teikiama parama iš kito fondo, ne to, kurio lėšomis remiami tos pačios programos prioritetai, išskyrus techninę paramą;
                  
               
                     (3)
                  
                  
                     be to, siekiant palengvinti finansinį valdymą pagal esamą programavimo tvarką, ERPF, ESF ir Sanglaudos fondo, taip pat EJRŽF atžvilgiu turėtų būti nustatyta, kad normos taikymo pagrindu laikomos tinkamos finansuoti išlaidos pagal programos prioritetines kryptis, išskyrus techninės paramos prioritetinę kryptį, kurios atveju naudojamas išlaidų atlyginimo taikant fiksuotąją normą metodas. Todėl ši fiksuotoji norma neturėtų būti taikoma, kai programa susijusi tik su technine parama. Be to, dėl pirmiau minėtų fondų nėra reikalavimo iš dalies pakeisti programą, jei naudojamas šis išlaidų atlyginimo taikant fiksuotąją normą metodas;
                  
               
                     (4)
                  
                  
                     būtina patikslinti, kad fiksuotosios normos taikymo pagrindas yra tinkamos finansuoti išlaidos, dėl kurių vadovaujančioji institucija arba atitinkama kontrolės įstaiga atliko valdymo patikrinimus arba EŽŪFKP atveju – atitinkamus administracinius patikrinimus;
                  
               
                     (5)
                  
                  
                     siekiant išvengti dvigubo finansavimo rizikos, kai valstybės narės pasinaudoja šia galimybe, fiksuotoji norma turėtų būti taikoma tik toms išlaidoms, dėl kurių buvo atliktas valdymo patikrinimas po šio reglamento įsigaliojimo iki tinkamumo finansuoti laikotarpio pabaigos. Dėl tos pačios priežasties EŽŪFKP fiksuotoji norma turėtų būti taikoma tik išlaidoms, dėl kurių atlikti administraciniai patikrinimai nuo 2019 m. spalio 16 d. prasidedančių finansinių žemės ūkio metų, kaip numatyta Europos Parlamento ir Tarybos reglamento (ES) Nr. 1306/2013 (2) 39 straipsnyje, arba nuo bet kurių kitų vėlesnių finansinių žemės ūkio metų iki tinkamumo finansuoti laikotarpio pabaigos. Siekiant užtikrinti patikimą finansų valdymą, valstybės narės turi užtikrinti, kad sumos, atlyginamos taikant fiksuotąją normą, būtų apskaičiuojamos remiantis teisėtomis ir tvarkingomis ne techninės paramos projektų išlaidomis;
                  
               
                     (6)
                  
                  
                     finansavimas taikant fiksuotąją normą gali būti naudojamas tik tais ataskaitiniais metais, kurie šio reglamento įsigaliojimo dieną dar nebuvo baigti. Siekiant sudaryti sąlygas patikrinti finansavimo taikant fiksuotąją normą apskaičiavimo pagrindą pagal Reglamento (ES) Nr. 1306/2013 9 ir 47 straipsnius, EŽŪFKP atveju finansavimo taikant fiksuotąją normą mechanizmas gali būti naudojamas tik išlaidoms atlyginti nuo 2019 m. spalio 16 d. prasidedančių finansinių žemės ūkio metų arba bet kurių kitų vėlesnių finansinių žemės ūkio metų;
                  
               
                     (7)
                  
                  
                     siekiant sudaryti sąlygas nedelsiant taikyti šiame reglamente nustatytas priemones, kad jomis būtų galima pasinaudoti pakankamai anksti einamaisiais ataskaitiniais metais, o EŽŪFKP atveju – 2019 m. spalio 16 d. prasidedančiais finansiniais žemės ūkio metais, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas
            
               1.   Šiuo reglamentu nustatomas finansavimas taikant fiksuotąją normą, naudojamas, kai vadovaujančioji institucija atlygina veiksmų, finansuojamų pagal prioritetinę kryptį, susijusią su valstybės narės iniciatyva teikiama technine parama, išlaidas vienam ar keliems programos paramos gavėjams.
            
            
               2.   EŽŪFKP atveju šiame reglamente nustatomas finansavimas taikant fiksuotąją normą, naudojamas, kai mokėjimo agentūra arba kita įstaiga, kaip nurodyta Reglamento (ES) Nr. 1306/2013 7 straipsnio 1 dalyje, atlygina valstybių narių iniciatyva vykdomų techninės paramos veiksmų išlaidas vienam ar keliems programos paramos gavėjams. Jeigu mokėjimo agentūra arba kita įstaiga tiesiogiai vykdo techninės paramos veiksmus, tokių išlaidų atlyginimas taip pat gali būti nustatytas remiantis šia fiksuotąja norma.
            
         
         
            2 straipsnis
            Finansavimas taikant fiksuotąją normą
            
               1.   Bendra suma, atlygintina už programos veiksmus, finansuojamus pagal techninės paramos prioritetinį kryptį, gali būti apskaičiuojama kaip veiksmų, vykdomų pagal programos prioritetines kryptis, nesusijusias su technine parama, išlaidų fiksuotoji norma. EŽŪFKP atveju techninė parama gali būti apskaičiuojama kaip veiksmų, vykdomų pagal Europos Parlamento ir Tarybos reglamento (ES) Nr. 1305/2013 (3) III antraštinės dalies I skyriuje nurodytas kaimo plėtros priemones, išlaidų fiksuotoji norma.
            
            
               2.   Ši fiksuotoji norma yra 4 % dydžio ERPF, ESF, Sanglaudos fondo arba EŽŪFKP lėšomis remiamų programų atveju ir 6 % dydžio – EJRŽF lėšomis remiamų programų atveju. ERPF lėšomis remiamų programų pagal Europos teritorinio bendradarbiavimo tikslą atveju fiksuotoji norma yra 6 % Apskaičiuota suma gali būti atlyginta vienam gavėjui arba padalyta keliems paramos gavėjams.
            
            
               3.   Apskaičiuojant fiksuotąją normą įtraukiamos tik tos išlaidos, dėl kurių atliktas valdymo patikrinimas pagal Reglamento (ES) Nr. 1303/2013 125 straipsnio 4 dalies a punktą po šio reglamento įsigaliojimo nuo 2019 m. liepos 1 d. prasidedančių ataskaitinių metų arba bet kurių kitų ataskaitinių metų. EŽŪFKP atveju apskaičiuojant fiksuotąją normą įtraukiamos tik tos išlaidos, dėl kurių pagal Reglamento (ES) Nr. 1306/2013 59 straipsnį atlikti administraciniai patikrinimai nuo 2019 m. spalio 16 d. prasidedančių finansinių žemės ūkio metų arba bet kurių kitų vėlesnių finansinių žemės ūkio metų.
            
            
               4.   Kai naudojamas šis finansavimas taikant fiksuotąją normą, jis išimtinai taikomas iki tinkamumo atlyginti techninės paramos išlaidas laikotarpio pabaigos, o EŽŪFKP atveju – visus atitinkamus finansinius žemės ūkio metus.
            
         
         
            3 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugpjūčio 28 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2013 12 20, p. 320.
         
            (2)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis ir panaikinantis Tarybos reglamentą (EB) Nr. 1698/2005 (OL L 347, 2013 12 20, p. 487).